AIŠKINAMASIS RAŠTAS

Dėl paskolos ėmimo

 **1. Parengto tarybos sprendimo projekto tikslai ir uždaviniai**

Savivaldybės, vadovaudamosi Lietuvos Respublikos vietos savivaldos ir biudžeto sandaros įstatymu, Savivaldybių skolinimosi taisyklėmis, patvirtintomis Lietuvos Respublikos Vyriausybės 2004 m. kovo 26 d. nutarimu Nr. 345, laikydamosi nustatytų skolinimosi limitų bei turėdamos savivaldybės kontrolieriaus (savivaldybės kontrolės tarnybos) išvadą, tarybos sprendimu gali imti ilgalaikes paskolas iš vidaus ir užsienio kreditorių investicijų projektams finansuoti, nesunaudojamiems kilnojamiems ir nekilnojamiems daiktams įsigyti, skoloms padengti.

 2016 m. valstybės biudžeto ir savivaldybių biudžetų finansinių rodiklių patvirtinimo įstatyme yra nustatyti savivaldybių skolinimosi limitai 2016 metams:

 1. Savivaldybės skola negali viršyti 70 procentų šiame įstatyme nurodytų prognozuojamų savivaldybės biudžeto pajamų ir valstybės biudžeto bendrosios dotacijos kompensacijų savivaldybės biudžetui sumos.

 2. Savivaldybė, kurios biudžeto planuojami asignavimai neviršija 0,3 procento praėjusių metų BVP to meto kainomis, metinio grynojo skolinimosi suma negali viršyti 1,5 procento biudžeto pajamų.

 Molėtų rajono savivaldybė paėmusi 854,5 tūkstančio eurų dydžio paskolą, iš kurios 623,5 tūkstančio eurų planuojama panaudoti ankstesniais metais paimtoms paskoloms grąžinti ir 231,0 tūkst. eurų panaudotų investicinių projektų (sprendimo priedas) vykdymui visiškai arba iš dalies finansuoti. Tai sudarytų 1,5 proc. metinio savivaldybės grynojo skolinimosi limito ir atitiktų nuo 2016 m. sausio 1 d. įsigaliojusią Lietuvos Respublikos fiskalinės sutarties konstitucinio įstatymo 4 straipsnio 4 dalies nuostatą, kad savivaldybė turi taip planuoti, tvirtinti, keisti ir vykdyti savo 2016 m. biudžetą, kad asignavimai neviršytų pajamų daugiau kaip 1,5 proc.

 Pagal savivaldybės kontrolieriaus pateiktą 2016 m. balandžio 18 d. audito išvadą Nr. 1Š-1 ,,Dėl Molėtų rajono savivaldybės galimybės imti iki 854,5 tūkst. eurų ilgalaikę paskolą projektams, finansuojamiems iš Europos Sąjungos struktūrinių fondų, valstybės investicijų programos ir kitos tarptautinės paramos, įgyvendinti“ ir ankstesniais metais paimtoms paskoloms grąžinti, metinis grynojo skolinimosi limitas bus išnaudotas 1,5 procento, o bendras savivaldybės skolinimosi limitas 40,2 procento. Todėl savivaldybės administracija įpareigota 2016 m. imdama ilgalaikes paskolas investicijų projektams, finansuojamiems ne iš Europos Sąjungos ir kitos tarptautinės finansinės paramos, bei valstybės investicijų programos, įgyvendinti nuolat stebėti ar paskolos paėmimo dieną savivaldybės skola neviršija 40 procentų prognozuojamų savivaldybės biudžeto pajamų ir valstybės biudžeto bendrosios dotacijos kompensacijų savivaldybės biudžetui sumos.

 **2. Šiuo metu esantis teisinis reglamentavimas**

 Lietuvos Respublikos vietos savivaldos įstatymo 16 straipsnio 2 dalies 28 punktas;

 Lietuvos Respublikos biudžeto sandaros įstatymo 10 straipsnis;

 Lietuvos Respublikos Vyriausybės 2004 m. balandžio 26 d. nutarimo Nr. 345 ,,Dėl savivaldybių skolinimosi taisyklių patvirtinimo“ 3.1 punktas;

 Lietuvos Respublikos 2016 metų valstybės biudžeto ir savivaldybių biudžetų finansinių rodiklių patvirtinimo įstatymo 11 straipsnis.

 **3. Galimos teigiamos ir neigiamos pasekmės priėmus siūlomą tarybos sprendimo projektą**

 Neigiamos pasekmės - nevykdant savivaldybės biudžeto gali būti sudėtinga vykdyti skolinius (paskolų grąžinimas pagal grafiką, palūkanų mokėjimas) įsipareigojimus.

 **4. Priemonės sprendimui įgyvendinti**

 Kredito tiekėjo parinkimas apklausos būdu netaikant LR viešųjų pirkimų įstatymo nuostatų.

 **5. Lėšų poreikis ir jų šaltiniai ( prireikus skaičiavimai ir išlaidų sąmatos)**

 Nėra.

 **6.Vykdytojai, įvykdymo terminai**

 Sprendimo vykdytojas yra Savivaldybės administracija.

Parengė

 Genė Kulbienė

Finansų skyriaus vedėja